钦定古今图书集成/明伦汇编/官常典/第726卷 > 杨震仲
## 钦定古今图书集成/明伦汇编/官常典/第726卷 > 杨震仲

按《宋史忠义传》：“震仲，字革父，成都府人。蚤负气节，雅
有志当世。登淳熙二年进士第，知阆州新井县，以惠
政闻。辟兴元府通判，权大安军。吴曦叛，素闻震仲名，
驰檄招之，震仲辞疾不行。时军教授史次秦亦被檄
谋于震仲，震仲曰：‘大安自武兴而来，为西蜀第一州，
若首从其招，则诸郡风靡矣。顾力不能拒，义死之。教
授，非城郭臣，且有母在，未可死，脱去为宜’。”因属次秦
曰：“吾死，以匹绢缠身，敛以小棺足矣。”曦遣兴州都统
司机宜郭鹏飞代震仲，趣其行，益急。鹏飞宴震仲，终
饮不见颜色，归舍，然烛独坐，夜漏至三鼓，呼左右索
汤，比至，震仲饮毒死矣。次秦如其言，敛而寘于萧寺，
阖郡为之流涕。震仲之未死，先遗家人书曰：“武兴之
事，从之则失节，何面目在世间？不从祸立见我死，祸
止一身，不及妻子矣。人孰无死？死而有子，能自立即
不死。”自震仲死，蜀之义士感慨奋发，始有协谋诛逆
者。明年，曦伏诛，蜀帅安丙、杨辅以闻。赠朝奉大夫、直
宝谟阁，官二子，表其里曰义荣。吴猎宣谕西蜀，为之
请庙与谥，名其庙旌忠，谥曰《节毅》。